b'\n_START_ARTICLE_\nAkacija (simbolis)\n_START_PARAGRAPH_\nAkacijos motyvas \xc4\xafvairiuose kontekstuose \xc4\xafgija simbolin\xc4\x99 arba alegorin\xc4\x99 reik\xc5\xa1m\xc4\x99. Ji gali skirtis priklausomai nuo konkre\xc4\x8diame kontekste pripa\xc5\xbe\xc4\xafstamos prie\xc5\xa1istor\xc4\x97s, \xc5\xbeod\xc5\xbeio etimologijos ir kt.\n_START_SECTION_\nSenajame Testamente\n_START_PARAGRAPH_\n\xc5\xa0iuolaikiniuose Biblijos vertimuose hebrai\xc5\xa1kas \xc5\xbeodis \xc5\xa1itah (dgs. \xc5\xa1itim) ver\xc4\x8diamas kaip "akacija". Taigi lietuvi\xc5\xa1kuose vertimuose - K. Burbulio (visa Biblija) ir A. Rub\xc5\xa1io (Senasis Testamentas) \xe2\x80\x93 skaitome, kad Dievo nurodymu izraelitai naudoja akacijos medien\xc4\x85 \xc4\xafrengdami Padangt\xc4\x99 (I\xc5\xa1 26:16, 26, 32, 37), jos aukur\xc4\x85 (27:1), kartis aukurui ne\xc5\xa1ti (27:6), Sandoros skryni\xc4\x85 (I\xc5\xa1 25:10 ir \xc4\xaest 10:3). Prana\xc5\xa1o Izaijo knygoje (Iz 41:19) Dievas \xc5\xbeada ap\xc5\xbeeldinti dykum\xc4\x85; tarp kit\xc5\xb3 augal\xc5\xb3 minima \xc5\xa1itah-akacija, ir tai vienintelis atvejis Tanache, kai \xc5\xa1is \xc5\xbeodis panaudojamas vienaskaita. Toroje minimos ir vietov\xc4\x97s, \xc4\xaf kuri\xc5\xb3 vardus \xc4\xafeina \xc5\xa1is \xc5\xbeodis: Abel \xc5\xa0itimai (Sk 33:49) ir \xc5\xa0itimai (Sk 25:1, Joz 3:1, Mch 6:5); manoma, kad tai ta pati vietov\xc4\x97._NEWLINE_\xc5\xa0v. Jeronimo lotyni\xc5\xa1koje Vulgatoje \xc5\xbeodis \xc5\xa1itim tik transkribuojamas (I\xc5\xa1 25:9-10 skaitome facietis [\xe2\x80\xa6] arcam de lignis setim), o vns. \xc5\xa1itah parinktas atitikmuo spina - "er\xc5\xa1k\xc4\x97tis". Graiki\xc5\xa1koje tradicin\xc4\x97je Septuagintoje \xc5\xa1itim ver\xc4\x8diama kaip "negendamas medis", o \xc5\xa1itah - kaip bukas (bukmedis). Klasikiniame angli\xc5\xa1kame vertime - "Karaliaus Jok\xc5\xabbo versijoje" - abiejose vietose tik transkribuojama. Taigi biblinio med\xc5\xbeio \xc5\xa1itah tapatinimas su kuria nors akacijos r\xc5\xab\xc5\xa1imi yra gana naujas. Ta\xc4\x8diau internetin\xc4\x97 Kataliki\xc5\xa1koji Enciklopedija teigin\xc4\xaf, kad \xc5\xa1itah yra akacija, pristato kaip fakt\xc4\x85 ir nurodo \xc5\xa1ias akacijos r\xc5\xab\xc5\xa1is: acacia seyal ir acacia tortilis. Kiti \xc5\xa1altiniai prideda dar \xc5\xa1ias r\xc5\xab\xc5\xa1is, augan\xc4\x8dias Sinajaus dykumoje ir Jordano sl\xc4\x97nyje: acacia albida ir acacia iraqensis.\n_START_SECTION_\nMason\xc5\xb3 tradicijoje ir apeigose\n_START_PARAGRAPH_\nMason\xc5\xb3 legenda pasakoja, kad nu\xc5\xbeud\xc4\x99 Jeruzal\xc4\x97s \xc5\xa1ventyklos statytoj\xc4\x85 Hiram\xc4\x85, i\xc5\xa1davikai pasl\xc4\x97p\xc4\x97 jo k\xc5\xabn\xc4\x85 ir \xc4\xafsmeig\xc4\x97 \xc4\xaf i\xc5\xa1purent\xc4\x85 \xc5\xbeem\xc4\x99 akacijos \xc5\xa1akel\xc4\x99.'